text: Ny strand åbner med musik - og borgmester i stangtennisdyst
  29 maj 2017 kl. 03.56
  Mandag eftermiddag åbner Koldings nye strandpark - River Beach Kolding - midt i byen.
  Ovenpå en varm og solrig Kristi Himmelfartsferie banker sommeren nu for alvor på døren. Også i Kolding, hvor byens nye bystrand, River Beach Kolding, bliver indviet mandag klokken 14.00.
  Pladsen åbnes af borgmester Jørn Pedersen (V), der spiller en omgang stangtennis mod Torben Pipenbring fra kaffe- og madbaren Tobbers.
  Den gode stemning sparkes i gang med akustisk musik fra Lass & Due, et kæmpe spil scrabble og lidt godt til ganen.
  Derudover vil der være fernisering af fire projekter lavet af studerende fra fire videregående uddannelsesinstitutioner.
  Du kan læse mere om stranden og åbningen på Kolding River Beach’ Facebookside.
  